Jóhann Óli Eiðsson skrifar 10. desember 2015 07:00 Að undanförnu hef ég spáð í að stofna framboð fyrir næstu þingkosningar . Pólítískt bakland „ Hreins Íslands “ yrði á svipuðum slóðum og bakland Le Pen , Svíþjóðardemókrata og líklegs forsetaframbjóðanda sem nú þegar strýkur boga sínum yfir strengi fordóma , útlendingahaturs og hræðslu við hið óþekkta . Fólki af erlendum uppruna og Samfóistum yrði vísað úr landi eftir að eigur þeirra hefðu verið gerðar upptækar . Hið sama mun gilda um fólk með afbrigðileg nöfn samþykkt af mannanafnanefnd . Flugvallarlausir kaupstaðir skulu fá flugvelli í miðbæinn og allt gamalt verður friðað . Ímyndið ykkur þægindin sem felast í að lenda í Borgarnesi eða á Selfossi og fara beint í sund eða í Pulló . Til að tryggja lýðheilsu landsmanna yrði bannað að flytja inn erlend matvæli . Ísland fengi nýja stjórnarskrá þar sem önnur trúarbrögð en hin evangelíska lútherska kirkja yrðu bönnuð . Núverandi réttarkerfi yrði lagt niður og talsmenn feðraveldisins yrðu dómarar . Kosningaréttur og kjörgengi annarra en aldraðra og öryrkja yrði afnuminn . Ólafur Ragnar Grímsson yrði útnefndur eilífðarforseti . Þingmenn eftir andlát hans hefðu eingöngu það verkefni að túlka eldri ræður og yfirlýsingar leiðtogans til að leiða vilja hans í ljós . Óumflýjanlega hefði það í för með sér að lög yrðu sett á mánudegi , afnumin á þriðjudegi og á miðvikudegi myndi þingið neita því að hafa sett lög yfirhöfuð . Þegar kjörstaðir loka yrði rýtingurinn dreginn fram og rekinn í bak virkra í athugasemdum . Eftir að hafa sogað til sín allt rasistafylgi landsins yrði Hreint Ísland lagt niður . Hinir ungu þingmenn þess verða óháðir og leggja sitt af mörkum til að Ísland verði víðsýnt samfélag þar sem alls konar þrífst . Þannig kæru kjósendur , þegar fram sprettur popúlískt , þjóðernissinnað framboð að rúmu ári liðnu eru allar líkur að þar sé á ferð gangandi grínframboð .